text: Grundlovsforhør i dag
  22 september 2010 kl. 09.45
  Klokken 14 i dag vil der blive afholdt grundlovsforhør om dobbeltmordsagen i Møgeltønder.
  Dagens grundlovsforhør i sagen om dobbeltdrabet i Møgeltønder kan betyde, at ægtemanden og faderen til de to dræbte bliver løsladt senere i dag. Politiet sigtede søndag den 70-årige ægtemand til Elke Ibsen Mamsen for mordet på sin hustru og 42-årige hjemmeboende søn. 
  Manden nægtede sig skyldig, og under et retsmøde i søndags, ville dommeren kun gå med til at opretholde anholdelsen af den 70-årige i tre døgn - tre døgn, der nu snart er gået.
  
  Stadig intet mordvåben
  Politiet har siden lørdag søgt efter den kniv, der formodes at være mordvåbnet, dog uden resultat. Derfor tyder alt nu også på, at den sigtede på grund af manglende beviser ikke længere kan tilbageholdes efter dagens grundlovsforhør kl. 14.00.
  Lokale beboere fra Møgeltønder har henvendt sig til politiet, men det har endnu ikke ledt til yderligere opklaring af sagen.
  Vi følger sagen løbende på TVSYD.dk og i aftenens udsendelse.
  